Togarinn Navigator , sem íslenska útgerðarfélagið Úthafsskip gerir út til veiða í Máritaníu , er kominn aftur til veiða í lögsögu landsins . Er það gert í samræmi við samning fyrirtækisins við stjórnvöld þar í landi og á grundvelli veiðigjalda sem ákvörðuð eru af stjórnvöldum Máritaníu . Þetta kemur fram í tilkynningu sem Haraldur Jónsson , eigandi Úthafsskipa , hefur sent frá sér . „ Greint var frá því 17. desember síðastliðinn að yfirvöld í Senegal , nágrannaríki Máritaníu í suðri , hefðu flutt togarann til hafnar vegna meintra veiða innan lögsögu landsins . Nákvæm staðsetningartæki skipsins sýna svo ekki verður um villst að skipið var við veiðar innan lögmætrar lögsögu Máritaníu þegar það var stöðvað . Hins vegar er ljóst að yfirvöld í Senegal gripu til þvingunarúrræða gagnvart áhöfn Navigator þar sem skipið var statt innan lögsögu Máritaníu og þeim gert að sigla til hafnar í Dakar , “ segir Haraldur í tilkynningunni .